放鷹
作者：白居易
朝代：唐

paragraphs: 十月鷹出籠，草枯雉兔肥。
下韝隨指顧，百擲無一遺。
鷹翅疾如風，鷹爪利如錐。
本爲鳥所設，今爲人所資。
孰能使之然，有術甚易知。
取其向背性，制在飢飽時。
不可使長飽，不可使長飢。
飢則力不足，飽則背人飛。
乘飢縱搏擊，未飽須縶維。
所以爪翅功，而人坐收之。
聖明馭英雄，其術亦如斯。
鄙語不可棄，吾聞諸獵師。